ועדת הכלכלה, כנסת 17, פרוטוקול מספר 462, 2008-01-16 10:30

גלעד ארדן: שלום לכולם.

גלעד ארדן: אני מתכבד לפתוח את ישיבת ועדת הכלכלה.

גלעד ארדן: על סדר היום שתי הצעות לדיון מהיר שאושרו על-ידי נשיאות הכנסת.

גלעד ארדן: ההצעה הראשונה היא בנושא איחוד רשתות: "א'", "קול המוסיקה", ו"מורשת" של חברת הכנסת אורית נוקד, השנייה היא הצעה לסדר היום (דיון מהיר): בנוגע לסגירת תחנת "קול המוסיקה", של חבר הכנסת חיים אורון.

גלעד ארדן: חברת הכנסת נוקד, בבקשה.

אורית נוקד: נודע לי בין על-ידי התקשורת, ובין על-ידי פניות פרטניות על הכוונה לאחד את "קול המוסיקה" עם "רשת א'" וגם עם רשת "מורשת".

אורית נוקד: אני יודעת שהשאלה הזאת עולה השכם והערב.

אורית נוקד: נשאלת השאלה האם הכנסת יכולה להבטיח את הקיום של "קול המוסיקה" לאורך זמן, כאשר הגרזן מונח על צווארה?

אורית נוקד: התחנה היחידה בארץ שמוקדשת למוסיקה קלאסית היא "קול המוסיקה".

אורית נוקד: מחיקת המוסיקה הקלאסית היא פשוט צעד אנטי תרבותי ממדרגה ראשונה.

אורית נוקד: לתחנה הזאת יש קהל מאזינים נאמן שראוי להתחשב בו.

אורית נוקד: זהו גם הקשר היחיד של האוכלוסיות החדשות למוסיקה הקלאסית שלרוב אין להם את האמצעים ללכת לקונצרטים.

אורית נוקד: רדיו "מורשת" גם כן משתרבב לתוך העניין.

אורית נוקד: אני רוצה להדגיש שמדובר ברשת שיש לה קהל מאזינים שהוא מאוד ייחודי, ואיחוד כזה יכול כמובן לפגוע בהם, וצריך למצוא את הדרך.

אורית נוקד: בכל מקרה הדבר הרי הוא בידיה של רשות השידור.

אורית נוקד: בדרך כלל אנחנו נוהגים לתקוף את האוצר.

אורית נוקד: אבל, דווקא האוצר ידועה המדיניות שלו.

אורית נוקד: הוא לא מתערב בתכנים.

מוטי שקלאר: בכלל לא.

מוטי שקלאר: רק בערוץ 2 ובערוץ 10 הוא מתערב.

אורית נוקד: בנושא הזה אין התערבות של האוצר.

אורית נוקד: אני חושבת שאנחנו בישראל עסוקים יותר מידיי בכיבוי שרפות, ופחות מידיי במניעת שרפות.

אורית נוקד: כבר ארבע שנים מאיימים לסגור את "קול המוסיקה".

אורית נוקד: אני פונה ומבקשת שנגיע לאיזשהו פתרון ארוך טווח, וזאת במקום שכל שני וחמישי,או אחת לשנה, אנחנו נהיה חשופים לדיון כזה או אחר אם בוועדת הכלכלה, אם בוועדת הכספים, אם בוועדת החינוך.

אורית נוקד: תודה.

גלעד ארדן: תודה לך.

גלעד ארדן: חבר הכנסת אורון, בבקשה.

חיים אורון: חלק מהחברים פה היה בהרכב די דומה אתמול בוועדת החינוך.

חיים אורון: אחד הנושאים שעלו על הפרק אתמול היה האם המערכות של רשות השידור מתואמות בתוכן בין הגלים השונים בטיפול בבעיות שונות, כאשר הנושא שעמד על הפרק היה בעיות חברתיות.

לאה ורון: האם לוועדת החינוך הועברה בקשה לדיון מהיר באותו נושא?

אורית נוקד: לא.

חיים אורון: אין לי שום טענה לאף אחד.

גלעד ארדן: אז על מה היה הנושא בוועדת החינוך?

חיים אורון: אותו הדבר בדיוק.

קולט אביטל: אותו הדבר, רק לבקשתי.

חיים אורון: אגב, אני גם שמח על ריבוי דיונים סביב רשות השידור בכנסת.

חיים אורון: הייתי גם שם כמעט ברוב הדיון, ואני גם נמצא פה.

חיים אורון: אני חושב שהתקדמנו אתמול, ולכן אני רוצה ללכת שלב אחד קדימה.

חיים אורון: במכתבו של מוטי שקלאר למנהלת הוועדה, הנוסח היה פחות חד-משמעי מהנוסח בפרוטוקול שמופיע אתמול.

חיים אורון: אני מאוד הייתי שמח שאותו נוסח יופיע גם בפרוטוקול היום.

חיים אורון: שני פרוטוקולים זה כבר שני עדים.

חיים אורון: הנוסח כאן אומר, ואני לא קורא את כל התשובה: "מטבע הדברים נבחנות אפשרויות שונות להשגת יעדים.

חיים אורון: היעדים זה הרפורמה ברשות השידור.

חיים אורון: יחד עם זאת, חשוב להדגיש כי מוסדות הציבור של רשות השידור לא קיבלו כל החלטה בדבר איחוד רשתות, או לחלופין ביטול רשת כזאת או אחרת".

גלעד ארדן: חבר הכנסת אורון, זה מזכיר לי שכאשר היו כמה פרסומים, הזמנו את הנהלות הבנקים.

גלעד ארדן: כולם אמרו שאף אחד מהם לא קיבל שום החלטה להעלות עמלות.

גלעד ארדן: זה נכון - נכון לרגע הישיבה אף אחד מהם אכן לא קיבל החלטה.

גלעד ארדן: שבוע לאחר מכן, כולם העלו עמלות.

חיים אורון: עכשיו אני הוספתי פה בכתב ידי - זה מכתב מה-9 לינואר - ב-15 בינואר הודיע מוטי שקלאר ברשות ובסמכות כי ככל ידיעתו, והוא יגיד את זה פה, אני לא צריך לצטט אותו, אין תוכנית, לא תהיה תוכנית.

חיים אורון: אני מקווה שזו תהיה העמדה שאיתה נלך הלאה.

חיים אורון: עכשיו אני רוצה להגיד לחברת הכנסת אורית נוקד בנושא ארוך הטווח - אין מה לעשות, ארוך הטווח מונח כאן.

חיים אורון: בחודשיים- שלושה הקרובים הוא יונח כאן, לפחות בשתי ועדות: בוועדת הכלכלה בדיון על חוק רשות השידור, בוועדת הכספים בדיון על האגרה.

חיים אורון: סליחה, האגרה היה פה, אבל בדיון על תקציבים.

גלעד ארדן: זו כפיות טובה.

חיים אורון: אני תמיד מזכיר לו את מה שהוא לא רצה שאני אזכיר.

חיים אורון: סליחה, באחת מוועדות הכנסת היה דיון על האגרה, והיא אושרה.

חיים אורון: בוועדת הכספים אני מניח שיהיה דיון בשבועות הקרובים על סכומים לא קטנים.

חיים אורון: למיטב ידיעתי, מימון הביניים מסתיים עכשיו, או כבר הסתיים.

חיים אורון: הוא מותלה במשא ומתן, והמשא ומתן מותלה בהרבה מאוד כסף.

חיים אורון: אמרתי מעל דוכן הכנסת, ואמרתי אתמול בוועדה - אם הכנסת לא תצליח להתלכד בשלושת המסלולים האלה ביחד, המסלול של הרפורמה, אותה רפורמה שהנהלת רשות השידור תביא לפה, אני מציע שהכנסת תיזהר במידת מעורבותה בתכניה, כי חלק ממה שאנחנו רוצים הוא להרחיק את השידור הציבורי מהפוליטיקאים.

חיים אורון: אני חושב שזה בסמכותנו המלאה לרצות שהשידור הציבורי יקיף נושאים שונים, ואני בכוונה נזהר מהמילה "נישה".

חיים אורון: בעיניי לא "מורשת", ולא ערוץ 1, ולא שום נושא אחר, הוא נישה.

חיים אורון: הוא בתחום התפקיד הייחודי שייעודם קיומה של רשות שידור ציבורית.

חיים אורון: לכן, אני חושב שזה כן בתחום סמכותנו.

חיים אורון: בתכנים הספציפיים מה ישודר, אנחנו לא ניתן עכשיו הוראות למנהלי ערוץ "קול המוסיקה" כמה תהיה קלאסיקה, וכמה תקופת הבארוק.

חיים אורון: את זה נשאיר לכם להחליט.

חיים אורון: תסלחו לי, אבל כשאנחנו רוצים קצת שקט מ"הקקפוניה" ברדיו, אנחנו נהנים מזה.

חיים אורון: אצלי זה 3 ברדיו, זה בסדר.

חיים אורון: אני חושב שזה אינטרס שלנו להבטיח את הקיום.

חיים אורון: להבטיח את הקיום זה לא יהיה בדיון תיאורטי, להבטיח את הקיום זה להבטיח בסיס כספי שהוא יהיה חלק גדול מהמחלוקת.

חיים אורון: האגרה וגובה האגרה היא מרכיב מרכזי בו.

חיים אורון: היא דרך להבטיח את זה באופן ארוך טווח, ובלתי תלוי בגחמות של ממשלה כזאת או אחרת.

חיים אורון: זה המסלול שניבחן בו.

חיים אורון: בצד התחום הזה - ואני חוזר על זה כמו תוכי בכל הדיונים שמתקיימים - מדובר עכשיו בסכום שהוא בין 800 מיליון למיליארד שקל, שבלי שהם יוקצו באופן חד-פעמי, לא במנה אחת, ולא בבת אחת, קודם כל גם לפתרון הולם והוגן לאלה שיצטרכו כנראה לפרוש מרשות השידור.

חיים אורון: שנית, לשדרוג טכנולוגי.

חיים אורון: שלישית, סוף סוף לפתור את הבעיה של הביזיון הגדול של ארכיון רשות השידור.

חיים אורון: אלה שלושת הסכומים הגדולים, יש שם עוד כמה דברים קטנים.

חיים אורון: אבל זה - אם אני לא טועה - מופיע שם 120 מיליון שקל.

חיים אורון: בלי שנפתור את שלוש הבעיות הללו, יכול להיות שנחסוך לעצמנו דיונים כי פשוט כבר לא יהיה על מה לדון.

חיים אורון: אני מקווה שמוטי יחזור על מה שהוא אמר אתמול.

אורית נוקד: הדיון המהיר הזה הוגש לנשיאות הכנסת לפני קרוב לעשרה ימים.

אורית נוקד: אני בתחילת השבוע דיברתי עם השר האחראי, והאמת היא שהוא חזר בהתחלה על הנוסח כפי שהוא הופיע במכתב שחבר הכנסת אורון הקריא.

אורית נוקד: אבל, אתמול שוחחתי איתו שוב והוא אמר שהוא לא ייתן יד לכל פגיעה בנושא "קול המוסיקה".

אורית נוקד: הוא ממש אמר - נכסי צאן ברזל.

אורית נוקד: אני מסכימה עם דבריו של חבר הכנסת אורון לעניין התקציבים, ואני חושבת שזה גם בידינו.

אורית נוקד: אבל, אני בכל זאת הייתי רוצה לשמוע את ההצהרה היותר מפורשת ממך מנכ"ל רשות.

גלעד ארדן: תודה.

גלעד ארדן: חברת הכנסת אביטל, בבקשה.

קולט אביטל: שני דברים להבהרת העניין.

קולט אביטל: אתם פניתם לנשיאות הכנסת, אני לא פניתי לנשיאות, אלא פניתי ישר לוועדת החינוך, ואתמול בגלל זה התקיים דיון בוועדת החינוך, כך שזו לא בעיה של תיאום כזה או אחר.

גלעד ארדן: עכשיו אני יודע למה יש לי שלושה חוקים שם שממתינים כבר חמישה חודשים.

קולט אביטל: בוועדה הזאת ביוני 2003 התקיים דיון דומה על-ידי קודמך.

קולט אביטל: אחד הפונים שביקש את הדיון אז, הייתי אניץ פונה אחר היה השר הרצוג שלא היה אז שר.

קולט אביטל: גם אז הוא התחייב שהוא לא ייתן יד להרוס את "קול המוסיקה".

קולט אביטל: לכן, אני חושבת שאם יש איזושהי המשכיות בהחלטות של ועדות הכנסת, אז צריך להתייחס גם לאותה החלטה שהתקבלה אז, ולעגן את זה הפעם כך שבאמת בכל רפורמה שלא תהיה, ואני מברכת על הכוונות הטובות, ועל הרפורמות הטובות שוודאי מכינים לנו, שאל"ף, לא תהיה פגיעה ב"קול המוסיקה" - זה גם מה ששמענו אתמול ממר שקלאר.

קולט אביטל: בי"ת, המיזוג הזה בין רשת "מורשת", "רשת א'", ו"קול המוסיקה" הוא דבר שיכול להביא לסופו של "קול המוסיקה".

קולט אביטל: זה אחד הדברים שהייתי רוצה שיהיה בפרוטוקול.

גלעד ארדן: תודה.

גלעד ארדן: חבר הכנסת גבאי, בבקשה.

אליהו גבאי: אנחנו יודעים שמדינת ישראל סגרה את כל הרשתות הפיראטיות שעסקו בעיקר בתכנים דתיים ומסורתיים.

אליהו גבאי: מדובר בתחנת "קול האמת", ועוד מספר גדול מאוד של תחנות כאלה שנסגרו.

אליהו גבאי: התחנות האלה צצו בגלל דרישה מצד הציבור הדתי שהרגיש שהוא לא בא לידי ביטוי, ושאין לו רשת שהוא יכול להאזין לה, ואז לאט לאט נדדו לרשתות האלה.

אליהו גבאי: בשיחות שלי בהזדמנויות שונות עם האנשים מהרדיו, אמרו שעומדים לעשות רשת שתשדר כל היום, עם עוצמה של משדרים, שדרוג, ותקנים.

אליהו גבאי: אני רואה שלאחר שסגרו את כל הרשתות האלה, במקום לקחת את רשת "מורשת" ולהוסיף לה תקנים, ולחזק את האנשים ולהעמיד אנשים ברמה, וכן ציוד מתאים כמו שצריך, הולכים ומצמצמים אותה.

אליהו גבאי: אנחנו מגדירים את עצמנו כמדינה יהודית.

אליהו גבאי: יש כל כך הרבה רשתות אחרות: "קול המוסיקה" חשוב, וגם רשת ג', ורשת ב', ויש גם רשתות אזוריות אחרות.

אליהו גבאי: עם זאת, אנחנו צריכים להשקיע ולטפח גם את רשת "מורשת", משום שזה יכול לעזור גם בקליטת העלייה, וקליטה היא גם קליטה רוחנית לכל אותם מיליון שעלו לארץ.

אליהו גבאי: למה לנו לתת להם לנדוד לרשתות פרטיות שונות?

אליהו גבאי: ככנסת ישראל מחובתנו לדאוג לכלל ישראל, ולהגדיל את רשת "מורשת", ולתת לה לשדר 24 שעות ביממה.

אליהו גבאי: יש לנו מנכ"ל עם כיפה.

אליהו גבאי: אבל לצערי, לפעמים זה לא תמיד מוסיף.

אליהו גבאי: אבל, אני מקווה שלפחות לא - - - אני מאוד מקווה שלא נחכה לרפורמה שתהיה ברשות השידור כדי שרשת "מורשת" תוכל לשדר 24 שעות ביממה.

אליהו גבאי: צריך לתת מענה לכל אותם המאזינים שהאזינו לכל התחנות שנסגרו, ושגם שם יהיו תוכניות טובות וראויות.

גלעד ארדן: תודה.

גלעד ארדן: מר שקלאר, בבקשה.

מוטי שקלאר: קשה לי לחזור על הדברים שאמרתי אתמול.

אורית נוקד: לא, בצורה יותר מפורשת ובהירה.

מוטי שקלאר: רק אתמול.

מוטי שקלאר: אין מגמה - ואין גם בעתיד - לסגור לא את רשת "מורשת", ולא את "קול המוסיקה".

גלעד ארדן: מה זה "אין מגמה?

גלעד ארדן: זו העמדה שלך ושל יושב-ראש הרשות?

מוטי שקלאר: זה של המוסדות.

מוטי שקלאר: היה דיון בוועדת הרדיו בנושא הזה, וזו היה העמדה שלי מלכתחילה לאורך הדרך.

אליהו גבאי: כמה שעות משדרת רשת "מורשת"?

מוטי שקלאר: שמונה שעות מידי יום.

מוטי שקלאר: היא משדרת גם ביום שישי שמונה שעות, במוצאי שבת ארבע שעות.

מוטי שקלאר: חבר הכנסת גבאי, אין ספק שמבחינת האידיאל נכון שתהיה רשת "מורשת" נפרדת, ו"רשת א'" נפרדת.

מוטי שקלאר: אני חושב שגם איתן המנהל - - -

איתן אלמוג: אני חולק עליך לחלוטין, אדוני המנכ"ל.

מוטי שקלאר: יכול להיות שזה האידיאל.

מוטי שקלאר: להערכתי, זה מיקס לא הכי נכון שבאותה רשת משעה עד שעה מסוימת - "רשת א'", ומשעה עד שעה מסוימת על אותו תדר - רשת "מורשת".

מוטי שקלאר: בעידן הנוכחי צריך לבדל, למצב, ולאפיין כל רשת בפני עצמה, ואז אדם יודע שיש לו רשת אחת שהיא "מורשת" ויש "רשת א'" שהיא רשת איכותית, ויש "קול המוסיקה", וכן הלאה.

מוטי שקלאר: כבר פה יש איזושהי פשרה מסוימת כתוצאה מאילוצים - מנקודת ראותי לפחות - שעל אותה רשת יושבות שתי רשתות.

מוטי שקלאר: לעצם העניין – אין פה כרגע מגמה לסגור לא את "א'", ולא "מורשת" ולא "קול המוסיקה".

מוטי שקלאר: נכון, היו קולות ובדרך כלל התקשורת אוהבת למצוא אחיזה מסוימת של אמת, וקצת לחרוג מהקונטקסט הנכון.

מוטי שקלאר: חברת "טאסק" שהיא חברת הייעוץ לרפורמה, להתייעלות, איך מייצרים רשות שידור סבירה במסגרת תקציבית בלתי אפשרית - זו הבעיה שלכם, אמר את זה חבר הכנסת חיים אורון.

מוטי שקלאר: כלומר, עם כל הדיבורים שנעשה כאן בעוד שנתיים-שלוש, יכול להיות שנגיע לאותו דיון אם לא תהיה באמת גישה אחרת של מדינת ישראל שחושבת שנכון להעמיד רשות ציבורית משמעותית שתתחרה בערוצים המסחריים.

מוטי שקלאר: היא תהיה אלטרנטיבה, היא לא צריכה להתחרות איתם בכלל.

מוטי שקלאר: אבל, כדי להיות אלטרנטיבה היא צריכה תקציב כזה שיאפשר לה להרים ערוץ טלוויזיה איכותי עם דרמות, תעודה, שלפחות שמבחינת השקעות לא ייפול מערוץ 2, או 10.

מוטי שקלאר: הייתי שמח שהכנסת תעזור לנו כפי שעזרו לערוץ 2 ו-10, המרחק הוא רב, ובואו לא ניכנס לוויכוח בנושא הזה.

מוטי שקלאר: כמו כן, להרים ערוץ ערבי ראוי, ולא "ישרא-בלוף" כמו שיש היום.

מוטי שקלאר: זה "ישרא-בלוף" הערוץ בערבית.

מוטי שקלאר: הוא משדר כמעט בלי אמצעים.

מוטי שקלאר: וכן, להרים שבעה ערוצי רדיו.

מוטי שקלאר: צורכי עם ישראל מרבים, צריך רדיו "רק"ע" לעולים החדשים, וצריך רדיו בגלים קצרים שהוא מאוד מאוד יקר, לטובת קהילות שונות בתפוצות.

מוטי שקלאר: אני לא מבין למה זה על תקציב רשות השידור.

מוטי שקלאר: ורדיו בערבית כראוי, וכן הלאה.

מוטי שקלאר: כלומר, התקציב הזה לא יכול להרים, אלא אם כן המיליארד שקל יינתן כדי שנוכל להתחיל להתמודד.

מוטי שקלאר: שיהיה ברור - גם זה יהיה בקושי.

מוטי שקלאר: אני אומר את זה, ואני חושב שגם המוסדות מחרות, מחזיקות מאחורי העניין שאין מקום לסגור, כי ההנחה שלנו שיש רפורמה.

מוטי שקלאר: אם חלילה לא תהיה רפורמה, אז גם "רשת ב'" לא תהיה - זה לא משנה.

מוטי שקלאר: גם לא יהיה ערוץ 1 כמו שצריך.

מוטי שקלאר: ערוץ 1 ישדר רק שידורים חוזרים בסופו של דבר.

אליהו גבאי: מה השתנה מאז הישיבה שהיתה בוועדת החינוך כשדיברת לגבי רשת "מורשת"?

מוטי שקלאר: מתי?

מוטי שקלאר: אתמול, או בדיון ההוא ההוא?

אליהו גבאי: לא, בדיון ההוא שהשתתפת.

מוטי שקלאר: כי אז לא הסתמנה רפורמה, ואמרתי חד משמעית - בלי רפורמה אין אפשרות להחזיק.

מוטי שקלאר: יש דלק, ועם הדלק הזה אתה יכול להגיע רק למקום מסוים.

מוטי שקלאר: זה לא משאב בלתי מוגבל.

מוטי שקלאר: היום כשאנחנו נמצאים בעידן של רפורמה, וברור שזה להיות, או לחדול, אז בהחלט חד משמעית.

מוטי שקלאר: גם קל לנו לבוא ולומר בצורה הכי פשוטה זה יישמר .

מוטי שקלאר: מבחינתי, גם צריך להשביח את הדבר.

אורית נוקד: אני חושבת שיש לך כאן שותפים בקרב חברי הכנסת שיושבים כאן.

מוטי שקלאר: יש שותפים מחברי הכנסת, אבל אמרתי כבר אתמול – יש כמה מדינות במדינה הזאת, ולא כל המדינות מסונכרנות זו עם זו, לצערי.

גלעד ארדן: עוד דוברים.

לאה ורון: אדוני היושב ראש, חייבים לסגור את הדיון כי המליאה התחילה.

גלעד ארדן: מייד.

איתן אלמוג: חבר הכנסת גבאי בדבריו החשובים החזיר אותי אחורנית קרוב לעשר שנים, לוויכוחים שהיו לקראת הקמת או התחלת ההקמה של המסגרת שנקראת רשת "מורשת".

איתן אלמוג: אני כמובן לא אחזור על הדברים, הדברים מתויקים בפרוטוקולים.

איתן אלמוג: יש שאלה.

איתן אלמוג: אני אקח דוגמה לתוכנית שמשודרת השבוע ב"רשת א'" בשעה 12:00 בצהריים – תוכנית שנקראת "הכול צפוי", תוכנית לאנשים עם מגבלות ויכולת.

איתן אלמוג: התוכנית הזאת היא המצאה של "רשת א'", שלנו, לפני כמה שנים.

איתן אלמוג: התוכנית הזאת מיועדת אך ורק לנכים, לבני משפחותיהם, לכל הגורמים שעוסקים בנכים ובבעלי מוגבלויות בין אם זה עיוורים, או חירשים, או משותקים, או מפגרים, או חולי נפש - אני לא אמנה את הכול - ולכל העיסוק בהם: התעשייה, והדרגים המקצועיים וכו'.

איתן אלמוג: האם אני צריך להבין מתוך הדברים שנאמרו כאן שאני צריך להודיע בפתח התוכנית: התוכנית הזאת היא לחילוניים בלבד, אך ורק לנכים, עובדים סוציאליים, רופאים, פסיכולוגים, משותקים, עיוורים למיניהם - כן ימעטו - ובלבד שהם חילוניים?

אליהו גבאי: אני סומך על האינטליגנציה שלך שאתה לא מצפה לתשובה.

אליהו גבאי: אתה רוצה להתפלסף.

איתן אלמוג: חבר הכנסת גבאי, הרי אנחנו יודעים בדיוק למה כלה נכנסת לחופתה.

איתן אלמוג: אין בינינו ויכוח.

איתן אלמוג: אתן לך דוגמה, אתמול ישבנו ו- - -

אליהו גבאי: אני מצפה שגם רשת "מורשת" כשהיא משדרת היא לא אומרת שזה רק לדתיים.

אליהו גבאי: היא גם פונה לחילונים לשמוע ולהאזין.

אליהו גבאי: לכן, זו לא שאלה.

איתן אלמוג: עכשיו אני מגיע לאבסורד שנוצר, מפני שאני יודע וחזקים עליי חברי כאן מרשת "מורשת", שאני גאה לומר שחלקם הם תלמידיי, שגם הם עוסקים בנושא הזה בשידורים שלהם.

איתן אלמוג: ואז, באותה רשת, באותו תדר, לפעמים בהפרש של כמה שעות, משודרים אותם דברים עם הבדלים קלים.

איתן אלמוג: אתמול בערב נסעתי הביתה בסביבות השעה שש אחרי יום לא קל, כולל הישיבה בוועדת החינוך, וזפזפתי בין רשת ב' לרשת מורשת.

איתן אלמוג: ברשת "מורשת" שודר אתמול יומן "מורשת", והיתה שם כתבה כשישב רופא באולפן ונתן עצות איך לטפל בילדים בקור - אנחנו עכשיו בעונה קרה.

איתן אלמוג: באותו יום בשעה אחת עשרה בצהריים היה רופא באולפן ב"רשת א'", וגם הוא דיבר על הנושא הזה.

איתן אלמוג: אבל, ממה נפשך?

איתן אלמוג: באותה שעה במקביל ב"רשת ב'", בתוכנית של עפרה נחמד בענייני בריאות שהיא חיקוי למה שקורה ב"רשת א'" - תראה מה קרה שם?

איתן אלמוג: עופרה נחמד גם היא תלמידה שלי מלפני הרבה שנים, הביאה רופא לאולפן והוא נתן עצות מה לעשות בנושא קור.

איתן אלמוג: כלומר, באותה שעה בשתי רשתות של "קול ישראל", על חשבון הקופה הציבורית ניתנו עצות איך לטפל בילדים בקור, וחמש-שש שעות קודם שודר דבר דומה גם ב"רשת א'".

מוטי שקלאר: זה לא נורא.

מוטי שקלאר: איתן, לא כל הזמן שומעים רדיו.

יוני בן מנחם: מה קרה?

איתן אלמוג: בוזבז כסף.

יוני בן מנחם: זה מה שמדאיג אותך?

אליהו גבאי: אני שומע לפעמים את אותו שיר בבוקר, בצהריים, ובערב.

אליהו גבאי: האם אני אסגור את הרשת, ואצלצל להגיד למה שידרתם אותו שיר?

אליהו גבאי: מה קרה?

איתן אלמוג: זה מזכיר לחבר הכנסת ארדן את ימיו במליאת רשות השידור בוועד המנהל.

מוטי שקלאר: איתן, זה לא רלוונטי לדיון הזה.

מוטי שקלאר: עזוב.

גלעד ארדן: איתן, אנחנו חייבים לקצר כי אנחנו כבר על זמן מליאה, ומנהלת הוועדה נוזפת בי, ובצדק.

איתן אלמוג: ידידי מוטי שקלאר, המנכ"ל שלי, ואני שמח להגיד ידידי מוטי שקלאר, אני חושב שאם הוא היה עם כיפה או בלי כיפה - אין שום הבדל.

גלעד ארדן: וטוב שכך.

איתן אלמוג: יושבים כאן אנשים בלי כיפות, והאמן לי הם ציונים טובים, והם יהודים טובים.

אליהו גבאי: זה טוב שכך, זה מצוין.

איתן אמלוג: והם אזרחים טובים במדינת ישראל, והם פועלים למען השידור הציבור על כל זרמיו ופלגיו.

אליהו גבאי: מה זה רלוונטי?

איתן אלמוג: אתמול ישבתי עם שני חברים מרשת "מורשת", ואכלנו יחד צהריים במזנון הרדיו.

איתן אלמוג: התחלתי לשאול אותם: מה קורה עם שירת נשים ברשת "מורשת"?

איתן אלמוג: האם ברשת של 24 שעות שאתה דוגל בה, תושמע שירת נשים, כן או לא?

איתן אלמוג: מפני שאם לא תושמע שירת נשים, אז אני מודיע שחלק מהמפד"ל יתנגד.

איתן אלמוג: אם כן תושמע שירת נשים, אז חלקים מהחרדים ומש"ס יתנגדו.

לאה ורון: מר אלמוג, אנחנו בכמה דקות לסיום הדיון.

איתן אלמוג: איזה מן רשת "מורשת" זו תהיה?

איתן אלמוג: או שנקים רשת לכל בית כנסת, או לכל ועד בית משותף?

גלעד ארדן: האם השורה התחתונה היא שאתה רוצה להפריד את "מורשת" מ"רשת א'"?

איתן אלמוג: אני אומר שזה פיקציה.

גלעד ארדן: מה פיקציה?

איתן אלמוג: אם רשת "מורשת" מיועדת לשדר שידורים שדומים להם משודרים ב"רשת ב'", או ב"רשת א'", אז חבל על הכסף - אין צורך.

איתן אלמוג: הרי מפרסמים את לוחות השידורים בעיתונים, אתה מחפש תוכנית בענייני רפואה, "רשת א'" משדרת כל יום שעתיים בבוקר בענייני רפואה.

איתן אלמוג: זה פתוח גם לדתיים וגם לחילוניים, וגם ליהודים וגם לערבים - החברים שלי מהאיגוד המקצועי רוצים להרוג אותי.

גלעד ארדן: מילא הייתי מציע לנו להפריד את "מורשת" ו"רשת א'" שכל אחת תחיה בזכות עצמה, ונבחן אחרי כמה חודשים למי יש זכות קיום, כי אתה לא מרוצה ששתיהן יושבות על אותו תדר.

גלעד ארדן: אתה מציע לבטל את "מורשת" כדי ש- - -

איתן אלמוג: אני מנסה להראות שיש מצב אבסורדי שנוצר במשך השנים, וצריך לבדוק אותו.

גלעד ארדן: מר בן מנחם, בבקשה.

יוני בן מנחם: אני אעשה זאת בקצרה.

יוני בן מנחם: אני לא חושב שאנחנו צריכים פה לערב את הוועדה בלוחות השידורים של הרשתות של הרדיו, ולא לבקש מכם לקבוע מה מיותר ומה לא מיותר.

יוני בן מנחם: בשביל זה יש מנהלים מקצועיים, יש ועדת רדיו שמוסמכת לטפל בלוחות השידורים.

גלעד ארדן: אני מסכים עם אדוני.

יוני בן מנחם: אין שום ספק שצריכים שלוש רשתות נפרדות, צריך להפריד את רשת "מורשת" מ"רשת א'", ולתת ל"רשת א'" לחיות, ולתת לרשת "מורשת" לחיות.

יוני בן מנחם: רשת "מורשת" היא חשובה מאוד, ויש ביקוש גדול לרשת הזאת גם בקרב הציבור הדתי, וגם בקרב הציבור החרדי, וצריך לתמוך בה.

יוני בן מנחם: אם הייתם שומעים את הנתונים הכלכליים – זה עלה אתמול בישיבת ועדת החינוך.

יוני בן מנחם: אדוני היושב ראש, אם היית שומע באיזה תנאים מחפירים מועסקים שם אנשים, ואילו אמצעים יש להם, ואיך הם מוציאים שידור יש אין - זה פשוט לא יאומן.

יוני בן מנחם: צריך לחזק אותם, ולהפריד אותם מ"רשת א'".

יוני בן מנחם: שלוש הרשתות האלה הן חשובות ביותר.

יוני בן מנחם: "קול המוסיקה" בכלל אין מה לדבר.

יוני בן מנחם: כל פעם אנחנו שומעים את הרעיונות האלה, כל פעם מוציאים מהמגרה את כל התוכניות האלה.

יוני בן מנחם: כל שנה, שנתיים, רוצים לעשות רפורמה, רוצים לעשות התייעלות, ושולפים את אותה הגברת בשינוי אדרת, ורוצים לפגוע ברשתות האלה.

יוני בן מנחם: זה מהות השידור הציבורי, ואסור לגעת בהן.

יוני בן מנחם: להיפך, יש לחזק את שלושתן ולהפריד את "מורשת" מ"רשת א'".

גלעד ארדן: להפריד, לא לבטל.

יוני בן מנחם: לא, להפריד ולחזק אותה.

איתן אלמוג: השאלה, האם ההפרדה עם כל הכבוד תהיה בשיטת הקניבליזציה - - -

חיים אורון: איתן, שחררו אותנו מהוויכוח הזה.

חיים אורון: אם הכנסת תתחיל לחלק ערוצים, אז יהיה לך פה עכשיו ערוץ - ואני לא רוצה להגיד שמות - ואוי ואבוי אם זה יקרה.

חיים אורון: או שניתן סמכות לגוף מינהלי להחליט.

חיים אורון: זה יתחיל ברשת, וייגמר בשעות ברשת.

חיים אורון: זה יגיע בסוף למי ינחה את התוכנית.

גלעד ארדן: אני מציע להתחיל מזה - רק ב"רשת ב'".

חיים אורון: איתן, אני אגיד לך דבר נוסף.

חיים אורון: אמרתי במליאת הכנסת - יש היום מזל, ממשלה חלשה, עם כנסת שבה נשברו הקווים בין מי שתומך, או לא תומך בשידור הציבורי.

חיים אורון: מי שתמך באגרה - וזה הפתיע את מוטי ואת משה גביש - היה רוב של פה אחד.

חיים אורון: חוץ מ"ישראל ביתנו" לא במקרה שהצביעו נגד האגרה, כל סיעות הבית הצביעו בעד האגרה.

חיים אורון: יש פה סיטואציה שלא היתה פה.

חיים אורון: הרי איך צמח קיצוץ האגרה?

גלעד ארדן: ג'ומס, אומנם זה לפרוטוקול - לא נעים לומר - אבל, לדעתי הרוב ראו שזה אתה, אז הצביעו.

גלעד ארדן: לא בהכרח ידעו את הפרטים.

גלעד ארדן: אל תחמיא עד כדי כך לכנסת.

גלעד ארדן: שתי כותרות בתקשורת לפני הקריאה השנייה והשלישית, והיית רואה הצבעה שונה לחלוטין.

חיים אורון: זה סיכוי – לא במקרה אני אומר את זה - בקבוצה שפועלת למען השידור הציבורי חברים אנשים מהליכוד, מנהיג המפד"ל.

לאה ורון: חברי הכנסת, המליאה כבר נפתחה לפני רבע שעה.

חיים אורון: וחברים, אנשים מחד"ש שבעבר התנגדו ואמרו שהאגרה זה - - -

גלעד ארדן: יש לי עוד שני דוברים לשמוע.

גלעד ארדן: אדוני, בבקשה.

אבי חנני: אני מנהל "קול המוסיקה", ואני רוצה להעלות שני עניינים מנקודת מבטי הצרה.

אבי חנני: ראשית, לכל צורות השידור האחרות, לכל תכני השידור האחרים, בין אם אלה מוסיקאליים, פוליטיים, דתיים או חברתיים, יש חלופות על גבי הסקאלה.

אבי חנני: דקה שבה "ערוץ המוסיקה" איננו משדר, היא דקה שאין שידור של מוזיקה קלאסית במדינת ישראל, וראוי לזכור זאת.

אבי חנני: שנית, צורת האזנה שהתפתחה עם השנים מאז ימי "קול ישראל" דאז, היא של ספציאליזציה, וספיסיפיקצייה.

אבי חנני: כלומר, אדם מאזין ל"קול המוסיקה" כי הוא פותח את הרדיו בבית או במכונית, והוא יודע שהוא ישמע מוזיקה.

אבי חנני: ברגע שהוא ידע שאם הוא יפתח עשר דקות לפני כי יש פינת החקלאי, או שאחר כך יש דיון חרדי תלמודי, הוא לא יפתח והוא לא יאזין ל"קול המוסיקה", כך שלמעשה הצירוף של "קול מוסיקה" לרשת משותפת הורס בפועל את הרשת.

אבי חנני: תודה רבה.

לאה ורון: אדוני, ממש שני משפטים בבקשה.

אבי שמידט: אני מנהל מחלקת רשת "מורשת".

אבי שמידט: אני מאוד מודה לוועדה על הדיון הזה.

גלעד ארדן: זה היוזמים, זה נכפה עליי.

אבי שמידט: אני חושב שבתוך רשות השידור פנימה יש הרבה הבנה לכל הדברים שנאמרים פה.

אבי שמידט: אני יודע שמה שנעשה היום בקשר לרפורמה, ואני אומר לכם את זה כרשת שמקבלת אמצעים דלים מאוד, זה מאמץ גדול מאוד כדי להביא כמה שיותר כסף לרשות השידור כדי לייעל את המקום, כדי להביא את המקום למצב של הבראה, ולמצב של פריצת דרך.

אבי שמידט: אבל עם זאת, אנחנו בינתיים צריכים לשרוד.

אבי שמידט: כדי לשרוד אנחנו צריכים כמה שיותר חיזוק.

אבי שמידט: כרשת שמשרתת היום ציבור, ונותנת לו מענה, ומשתדלת לעשות את זה בצורה הטובה ביותר שיש, החיזוק הזה חשוב לנו.

גלעד ארדן: תודה רבה.

גלעד ארדן: אני מקריא את טיוטת המסקנות לאישורכם שנניח על שולחן הכנסת כיוון שמדובר בדיון מהיר.

גלעד ארדן: הוועדה מבקשת מרשות השידור להמשיך ולפעול בדחיפות לקידום הרפורמה לשם הבטחת קיומו של השידור הציבורי.

גלעד ארדן: שנית, הוועדה רשמה לפניה את הודעת המנהל הכללי של רשות השידור כי רשתות "קול המוסיקה", "מורשת", ו"רשת א'", לא ייסגרו גם במסגרת יישום הרפורמה ברשות השידור ולאחריה.

קריאות: לא יאוחדו.

גלעד ארדן: האם אתם רוצים להמתין?

גלעד ארדן: עוד לא סיימתי להקריא את הנוסח.

גלעד ארדן: שלישית, הוועדה דורשת כי התחנות האמורות וזה "מורשת" ו"רשת א'" יחד עם "קול המוסיקה", כי "מורשת" ורשת א'" הן כבר על אותו תדר, לא יאוחדו במסגרת ביצוע הרפורמה ברשות.

גלעד ארדן: ובמידת האפשר רשות השידור תשקול את הפרדתן לערוצים נפרדים – של "מורשת", ו"רשת א'", ובמידת האפשר.

אליהו גבאי: כשאתה אומר "תשקול" יש להוסיף שתשקול גם להרחיב את השידורים של רשת "מורשת".

גלעד ארדן: אם הן יופרדו לתחנות נפרדות אז בוודאי שזה מחייב את הרחבת השידורים של "מורשת".

גלעד ארדן: זה built in להחלטה, זה בסדר.

גלעד ארדן: מי בעד?

אליהו גבאי: זו הרשת שהכי סובלת מבחינת המשאבים.

אליהו גבאי: תן לה עוד - - -

איתן אלמוג: "רשת א'" סובלת גם כן.

קריאה: גם "קול המוסיקה".

גלעד ארדן: בוא נסכם שכולם סובלים.

גלעד ארדן: ברגע שזה יופרד זה מחייב אותם.

אורית נוקד: תודה.

אליהו גבאי: האם ניתן מה לשפר לנושא הזה של רשת - - -

גלעד ארדן: אבל, ברגע שזה יופרד זה מחייב אותם.

אליהו גבאי: מצטרף להצבעה.

אליהו גבאי: ה צ ב ע ה הודעת הסיכום אושרה.

גלעד ארדן: תודה, הישיבה נעולה.